Петро Линтур

Петро Линтур (Горонда, жупа Берег, Мадярске кральовство, 4. май 1909 — Ужгород, Украина, 2. фебруар 1969) — высокошколскый професор, фолклориста, литературознатель, сполоченскый активиста Подкарпатской Руси. 

 Биография 
 Студии и зачаток працовного живота  
Родив ся в селянской родинѣ в русинском селѣ Горонда под Мукачовом.  Абсолвовав Мукачовску русску гимназию (1930), Карлову универзиту в Празѣ (1935) , а пак еще  славянску филологию на Београдской универзитѣ в Београдѣ (1935—1936). Уже тогды спознав ся з Русинами Бачкы и зачав зо збераньем русинского фолклора.
Свою працовну дорогу зачав на русской гимназии в Хустѣ року 1938 яко професор истории и русской литературы. Ту зорганизовав литературный кружок, выдав зберьку верши поетох-штудентох «Будет день» (1941).  На тот час пришов и зачаток его научной роботы у фолклористицѣ: публиковав три статьи: о кралю Матяшови, князю Ференцу ІІ. Ракоцию, цѣсареви Йозефу ІІ. в русинском фолклорѣ (1941); антологию Угро-русскія коляды, допроводжену основным аналитичным розбором.  
 Русофилство и боеваня за «русскость» 
В часѣ войны яко русофил быв подозрѣваный и остро контролованый полициев. В року 1944 по вступѣ совѣтского войска до Подкарпатя став межи ведучы общественны активисты, быв участником зъѣзда  народных комитетов, де ся принимала вызва о прилучѣню края ку СССР, подпредсѣдателем Народной Рады Закарпатской Украины, ведучым оддѣла умѣлств. В роках 1945—1946 брав активну участь в створѣню Ужгородской универзиты, музыкалного и малярского училищ, образовой галерии. 
Авшак не роздѣляв линию на украинизацию Подкарпатя. Брав участь в роботѣ православного зъѣзда (Мукачово, 18. новембер 1944), на котром было принято рѣшеня о прилучѣню Карпаторусской Церкви ку Московскому Патриархату. 
В децембрѣ 1944 побрав ся до Москвы з делегациев Православной Церкви. Пробовав пресвѣдчити совѣтске водство в мылности украинизации новоствореной Закарпатской Украины, выступав за ей статуованя як окремой Карпаторусской Совѣтской републикы або автономии в рамках Российской Федерации. Наперек вшиткым усилованям не домог ся нич и быв остро абрихтованый од партийного аппарата за ревизию генералной линии партии и намаганя захранити «русскы традиции края». 
 Резигнация и одход в науку 
Тот неуспѣх наконец заставив го лишити вшиткы урядны посты и оддати ся цѣлком научной роботѣ. Од року 1949 складать испыт и доставать ся на двохрочны екстерны постдипломны студии до  Московской штатной универзиты. Року 1950 лишать свои урядны посты и переходить на научну роботу до Ужгородской универзиты. Року 1953 здобывать степень кандидата наук з филологии на Московской штатной универзитѣ и зыскуе од року 1955 пост доцента в Ужгородѣ, де робить уж до самой смерти,  2. фебруара 1969.
 Научна робота 
Научна робота Петра Линтура мала 4 напрямы:  подкарпатска литература и новинарство, фолклор, умѣлствознательство, педагогика, главныма з котрых были первы два.
 Литературознательство 
Една з первых его робот того напряму была А.А. Митракъ. Очеркъ жизни и дѣятельности 1937. Опубликовав тыж статьи о цѣлом рядѣ подкарпатскых литераторов (Д. Вакаров, А. Духнович, И. Керча, М. Попович, И. Силвай и др.), даколько робот, в котрых высвѣтляв вплыв русской литературы на подкарпатскых писателей и поетов. Сам Петро Линтур року  1948 быв приятый в члены Союза писателей, что было в тамтых часах и условиях знаком великой чести.
 Фолклористика  
Але найвекшых успѣхов и пересвѣдчивых резултатов добив ся во фолклористицѣ. Записав и выдав (в товмачѣню на украинскый язык, что было императивом линии на украинизацию) народны казкы и баллады Подкарпатя, о котрых опубликовав и теоретичну роботу Народные баллады Закарпатья и их славянские связи (1963). Року 1972 в Берлинѣ по нѣмецькы опубликована приготовлена ним книга Украинскы народны казкы. Его зберькы казок тыж выходили в товмачѣню по чешскы и по русскы.
 Главнѣйшы фолклорны зберькы П. Линтура 
 Угро-русскія коляды. 1942.
 Закарпатські казки Андрія Калина. 1955.
 Народні балади Закарпаття. 1959.
 Казки зелених гір. 1965.
 Баладні пісні Закарпаття. 1966.
 Як чоловік відьму підкував, а кішку вчив працювати. 1966.
 Три золоті слова. 1968.
 Дідо всевідо. 1969.
 Казки одного села. 1979.
 Зачаровані казкою. 1984.
 Жерела 
 Поп И. Линтур Пeтр Васильевич // Энциклопедия Подкарпатской Руси. Ужгород, 2005, С. 235.
 Хланта І., Сенько І. Петро Лінтур: бібліографічний показчик, Ужгород, 1999.

Катеґорія:Русиньскы фолклорісты